ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

...l...สงกรานต์ปีนี้คงเป็นอีกปีที่คนกรุงเทพฯ อยู่อย่างเฉาๆ กลัวๆ กล้าๆ ไม่อยากออกไปสาดน้ำเล่นสงกรานต์ เพราะอุณหภูมิการเมืองร้อนยิ่งกว่าแสงแดดที่แผดเผา ความเหี่ยวเฉาที่ว่าได้ส่งผลกระทบต่อภาคธุรกิจการจับจ่ายใช้สอยของคนในกรุงเทพฯ หายวับไปกับตา โดยเฉพาะในย่านธุรกิจการค้าอย่างราชประสงค์ ยันไปถึงแยกสยามสแควร์ 
เบื้องต้นทางสำนักงานเศรษฐกิจการคลังเคยบอกว่า ยอดเงินหมุนเวียนของการจับจ่ายใช้สอยของคนกรุงเทพฯ น่าจะหายไปประมาณ 60 ล้านบาทต่อวันนั้น มาถึงตอนนี้เชื่อว่าอาจจะหดหายไปทะลุเป็นหลัก 100 ล้านบาทต่อวันแน่ๆ คราวนี้ 
...l...ผลจากวิกฤตรอบนี้อาจทำให้ กรณ์ จาติกวณิช รมว.คลัง จะไม่ได้นั่งในตำแหน่ง รมว.คลัง ต่อเนื่องยาวนานถึง 9 ปี ตามที่ประกาศไว้เสียแล้ว เพราะท่าทีว่ารัฐบาลอาจต้องยุบสภาไปไม่ช้าก็เร็ว ส่วนแผนที่จะพาสื่อมวลชนหลบร้อนไปนอนตีพุง ทำความเข้าใจในการทำงานร่วมกันที่เกาะเสม็ดในปลายเดือน พ.ค.นี้ คงต้องพับแผนไปก่อนแล้วกัน 
...l...เป็นที่ฮือฮาสำหรับโครงการเงินกู้ดอกเบี้ยต่ำ 2.5% คงที่นานถึง 5 ปี ของสำนักงานประกันสังคม (สปส.) ที่เตรียมจะลงนามบันทึกข้อตกลงเบื้องต้นกับ 89 สถาบันการเงิน ได้แก่ ธนาคารกรุงเทพ กรุงไทย กสิกรไทย กรุงศรีอยุธยา ไทยพาณิชย์ ยูโอบี อิสลามแห่งประเทศไทย ออมสิน อาคารสงเคราะห์ (ธอส.) เพื่อนำเงินกองทุนประกันสังคมในส่วนของการลงทุนทางสังคม 1 หมื่นล้านบาท มาให้สินเชื่อที่อยู่อาศัยแก่ผู้ประกันตนวงเงินไม่เกินรายละ 1.5 ล้านบาท แต่เมื่อลองคำนวณดูแล้วจะเห็นว่าเงินก้อนนี้จะมีคนที่ได้ประโยชน์แค่เพียงหยิบมือคือกว่า 6,666 คน จากทั่วประเทศเท่านั้นเอ๊ง... 
...l...ที่ผ่านมาธนาคารพาณิชย์ที่เข้าร่วมโครงการนี้ทั้งหมดได้เปิดให้ลูกค้าที่สนใจได้เข้ามายื่นเอกสารหลักฐานไว้ได้แล้วตั้งแต่ 1 เม.ย.ที่ผ่านมา เหลือแต่ธนาคาร 23 แห่ง ที่ยังรีๆ รอๆ อยู่ ทั้ง ขรรค์ ประจวบเหมาะ กรรมการผู้จัดการ ธอส. และ เลอศักดิ์ จุลเทศ ผู้อำนวยการธนาคารออมสิน ที่ยังไม่มีคำสั่งให้เดินหน้าเพราะต้องการรอให้มีการร่วมลงนามอย่างเป็นทางการในปลายเดือนนี้ก่อน 
...l...ถือเป็นข่าวดีเมื่อฟิทช์ เรทติ้งส์ ได้ประกาศคงอันดับเครดิตสนับสนุนของ ธ.ก.ส., ธอส. และธนาคารออมสิน ที่ระดับ “2” โดยฟิทช์เชื่อว่ามีความเป็นไปได้อย่างสูงที่ธนาคารทั้ง 3 จะได้รับการสนับสนุนจากภาครัฐหากมีความจำเป็น เนื่องจากธนาคารดังกล่าวมีรัฐบาลเป็นผู้ถือหุ้นและมีบทบาทการดำเนินธุรกิจที่สนับสนุนนโยบายของรัฐบาล